text: 26-årig nægter sig skyldig i drabsforsøg
  17 juni 2015 kl. 09.15
  En 26-årig mand er sigtet for drabsforsøg mod to søstre i Løsning, men nægter sig skyldig
  Ved formiddagens grundlovsforhør i Retten i Horsens nægtede den 26-årige sigtede mand sig skyldig i anklagerne om, at han tirsdag aften affyrede seks skud mod to søstre på Marsvej i Løsning.
  Gennem sin forsvarer nægtede han sig skyldig, inden dommeren valgte at lukke dørene for offentligheden.
  Vicepolitiinspektør Peter Thaysen oplyser til Horsens Folkeblad, at manden er sigtet for drabsforsøg samt efter straffelovens paragraf 252, der giver op til otte års fængsel til den, der på hensynsløs måde eller af grov kådhed bringer andres liv eller førlighed i fare.
  